**Smjernice za pisanje motivacijskog pisma**

Motivacijsko pismo dio je vaše prijave u kojem se trebate ukratko predstaviti i prikazati svoju motivaciju za sudjelovanje u projektu.

Motivacijsko pismo treba biti pisano prema pravilima poslovnoga dopisivanja. Potrebno ga je oblikovati u nekoliko ulomaka, izražavati se jasno i u skladu s pravilima hrvatskoga standardnoga jezika. Vaše pismo trebalo bi stati na jednu stranicu.

Svoje motivacijsko pismo oblikujte u nekoliko ulomaka:

* U uvodnom dijelu navedite za što se prijavljujete te kako ste i kada saznali za poziv za sudjelovanje u projektu (npr. od nastavnika, iz poziva objavljenog na internetskoj stranici škole, oglasnoj ploči i sl.).
* U središnjem se dijelu ukratko predstavite. Opišite svoja znanja i vještine koje vas čine dobrim kandidatom za mobilnost (osobne vještine, znanje stranog jezika, poznavanje struke). Istaknite svoje uspjehe i interese. Možete pisati o tome koje ste vještine i znanja stekli u struci te što biste još željeli naučiti.
* Navedite razloge za prijavu i očekivanja od sudjelovanja u projektu. Možete opisati kako bi stručna praksa u inozemstvu utjecala na vaše daljnje školovanje ili karijeru.
* U završnom odlomku sažeto ponovite najvažnije razloge zbog kojih biste trebali sudjelovati u mobilnosti. Zahvalite na ukazanoj prilici i istaknite nadu u pozitivan odgovor na vašu prijavu.
* Završite pozdravom i potpisom. Nije potrebno vlastoručno se potpisati.

**Primjer motivacijskog pisma**

Ivan Marković

Riječka ulica 25

47000 Karlovac

Povjerenstvo za odabir sudionika mobilnosti

Šumarska i drvodjeljska škola Karlovac

Vatrogasna cesta 5

47000 Karlovac

U Karlovcu 15. rujna 2023.

Poštovani,

javljam se na poziv za mobilnost učenika u sklopu Erasmus+ projekta Šumarske i drvodjeljske škole Karlovac "Praktična primjena praktičnih vještina". Želio bih obavljati stručnu praksu za strukovnu kvalifikaciju stolar u Španjolskoj od 17. veljače do 2. ožujka 2024. O ovoj sam mogućnosti saznao od svojih nastavnika.

Uzoran sam učenik 3. razreda za zanimanje stolar. Prva dva razreda završio sam s vrlo dobrim uspjehom, a iz praktične nastave imam odlične ocjene. Na praksu u Španjolsku želio bih otići jer bi mi to bila prilika da steknem nova znanja u struci i radno iskustvo u situacijama s kojima se nisam dosad susretao tijekom školovanja. Htio bih upoznati kulturu te zemlje i usavršiti svoje znanje engleskog jezika.

Stručnu praksu obavljam u stolarskoj radionici Drvorad. Dosad sam naučio osnove rada na strojevima kojima sam se imao prilike služiti te vješto i samostalno obavljam pomoćne poslove u stolarskoj radionici. Vrijedan sam, odgovoran i snalažljiv te odlično surađujem s drugima. Velika mi je želja pokazati svoje znanje i vještine koje sam stekao dosadašnjim učenjem i radom na praksi te prenijeti ono što ću naučiti svojim kolegama u školi.

Nadam se da ćete mi omogućiti priliku za stjecanjem novih znanja, iskustava i prijateljstava.

S poštovanjem,

Ivan Marković